b"\n_START_ARTICLE_\nFlavi Renat Vegeci\n_START_SECTION_\nEpitome rei militaris\n_START_PARAGRAPH_\n\xc3\x89s un tractat on es descriuen els usos militars de l'antic ex\xc3\xa8rcit rom\xc3\xa0 (que Diocleci\xc3\xa0 va reformar a fons). El prefaci del llibre explica les quatre parts en qu\xc3\xa8 est\xc3\xa0 dividit. La primera explica on trobar els millors homes per formar un ex\xc3\xa8rcit i s'inclina per la gent del camp; i com han de ser instru\xc3\xafts. El llibre segon parla dels costums de la legi\xc3\xb3 per crear un ex\xc3\xa8rcit d'infanteria. El tercer parla dels combats en terra, fortificaci\xc3\xb3 i t\xc3\xa0ctiques. I el quart parla de poliorc\xc3\xa8tica i guerra al mar._NEWLINE_Ell narra que d'entrada escrigu\xc3\xa9 el primer llibre com a manual i que despr\xc3\xa9s a petici\xc3\xb3 de l'emperador escrigu\xc3\xa9 els tres seg\xc3\xbcents._NEWLINE_Va assolir una gran popularitat a l'edat mitjana i el Renaixement, pel seu estil simple i did\xc3\xa0ctic._NEWLINE_El 1473 es va imprimir per primer cop a Utrecht. Un manual militar rom\xc3\xa0 ben conservat era molt valorat per tots els generals dels ex\xc3\xa8rcits semiprofessionals de l'\xc3\xa8poca. Al segle XVI va decaure la seva popularitat._NEWLINE_El llibre es caracteritza per la nost\xc3\xa0lgia dels temps passats i l'exaltaci\xc3\xb3 de gl\xc3\xb2ries pasades (quan l'escriu fa m\xc3\xa9s de quatre-cents anys de la mort de Juli C\xc3\xa8sar). Lamenta l'abandonament d'aquesta instituci\xc3\xb3 i p\xc3\xb3sa \xc3\xa8mfasi en la disciplina i l'entrenament. _NEWLINE_Se li atribueix la m\xc3\xa0xima de si vis pacem para bellum encara que el text original diu igitur qui desiderat pacem, praeparet bellum al prefaci del llibre III.\n_START_SECTION_\nDigesta artis mulomedicin\xc3\xa6\n_START_PARAGRAPH_\nLa Digesta artis mulomedicin\xc3\xa6 \xc3\xa9s una obra sobre la cura dels cavalls en quatre llibres._NEWLINE_Es tracta d\xe2\x80\x99un llibre pr\xc3\xa0ctic que va assolir un gran \xc3\xa8xit en \xc3\xa8poca medieval. Totes les grans biblioteques el tenien. Est\xc3\xa0 documentat a l\xe2\x80\x99Abadia de Saint-Gall des del segle VI.\n_START_SECTION_\nIntroducci\xc3\xb3\n_START_PARAGRAPH_\nEn l\xe2\x80\x99inici de l\xe2\x80\x99obra, Vegeci es lamenta del menysteniment de la medicina veterin\xc3\xa0ria, comparada amb la medicina dedicada a la salud humana._NEWLINE_Parlant d\xe2\x80\x99algunes obres anteriors, critica que estiguin mal escrites i que proposin remeis ex\xc3\xb2tics, a vegades tan cars com el preu del cavall._NEWLINE_Basant-se en autors anteriors, l\xe2\x80\x99objectiu de Vegeci \xc3\xa9s doble i ambici\xc3\xb3s: vol escriure una obra liter\xc3\xa0riament digna i, a la vegada, a l\xe2\x80\x99abast de les persones que l\xe2\x80\x99han de fer servir. Els remeis seran f\xc3\xa0cils d\xe2\x80\x99aconseguir i manufacturar, a un preu accessible.\n_START_SECTION_\nMalalties descrites\n_START_PARAGRAPH_\nLa Mulomedicina enumera les malalties m\xc3\xa9s freq\xc3\xbcents del seu temps i indica el seu tractament. Especialment parla del borm ._NEWLINE_Un altre aspecte interessant \xc3\xa9s l\xe2\x80\x99exposici\xc3\xb3 d\xe2\x80\x99aspectes de  medicina preventiva: cal a\xc3\xafllar els cavalls malalts, procurar que els cavalls sans tinguin un refugi adequat i, principalment, no negligir el lligam afectiu entre el propietari i el cavall."